MT Il-Ġurnal Uffiċjali tal-Unjoni Ewropea C 252/14

Appell ippreżentat fl-24 ta’ Mejju 2013 minn Dole Food Company, Inc., Dole Fresh Fruit Europe Ltd & Co. mis-sentenza mogħtija mill-Qorti Ġenerali (It-Tmien Awla) fl-14 ta’ Marzu 2013 fil-Kawża T-588/08, Dole Food Company, Inc. u Dole Fresh Fruit Europe Ltd & Co. vs Il-Kummissjoni Ewropea

(Kawża C-286/13 P)

2013/C 252/22

Lingwa tal-kawża: l-Ingliż

Partijiet

Appellanti: Dole Food Company, Inc., Dole Fresh Fruit Europe Ltd & Co. (rappreżentant: J. -F. Bellis, avukat)

Parti oħra fil-proċedura: Il-Kummissjoni Ewropea

Talbiet tal-appellanti

— tannulla kompletament jew parzjalment is-sentenza appellata, sa fejn din ċaħdet ir-rikors tal-appellanti;

— tannulla kompletament jew parzjalment id-deċiżjoni tal-Kummissjoni tal-15 ta’ Ottubru 2008 sa fejn din teffettwa lill-appellanti;

— tannulla jew, tal-inqas, tnaqqas il-multa imposta fuq l-appellanti, fuq il-bażi tal-kompetenza assoluta prevista fl-Artikolu 261 TFUE;

— fin-nuqqas, tibgħat lura l-kawża quddiem il-Qorti Ġenerali sabiex din tiġi deċiża skont is-sentenza tal-Qorti tal-Ġustizzja;

— tikkundanna lill-Kummissjoni għall-ispejjeż ta’ din l-istanza u tal-Kawża T-588/08.

Aggravji u argumenti prinċipali

Permezz tal-ewwel aggravju tagħhom, imqassam f’ħames partijiet, l-appellanti jsostnu li l-Qorti Ġenerali wettqet diversi irregolaritajiet ta’ proċedura fil-kuntest tal-istħarriġ tagħha:

— Il-Qorti Ġenerali wettqet żball billi awtorizzat lill-Kummissjoni tindirizza għall-ewwel darba, fil-kors tal-proċeduri ġudizzjarja provi li jikkontradixxu l-konstatazzjonijiet magħmula fid-deċiżjoni tagħha;

— Il-Qorti Ġenerali b’mod żbaljat iddikjarat inammissibbli l-preżentazzjoni mill-appellanti ta’ provi, li ħarġu mill-fajl tal-Kummissjoni, intiżi li jikkontestaw motivi mqajma għall-ewwel darba minnha fil-kontroreplika tagħha;

— Il-Qorti Ġenerali b’mod żbaljat iddikjarat inammissibbli anness introdott mill-appellanti sabiex isostni l-argument tagħhom li l-Kummissjoni ċċitat dikjarazzjonijiet magħmula mill-appellanti matul il-proċeduri amministrattivi barra mill-kuntest tagħhom;

— Il-Qorti Ġenerali kisret il-prinċipju ta’ ugwaljanza tal-opportunitajiet għall-partijiet meta naqset li teżamina provi sottomessi mill-appellanti matul il-proċeduri ġudizzjarji; u

— Il-Qorti Ġenerali ma stabbilitx korrettament il-fatti.

Permezz tat-tieni aggravju tagħhom, l-appellanti jsostnu li l-Qorti Ġenerali għawġet fatti li huma kruċjali għall-evalwazzjoni korretta tal-imġiba ikkontestata fil-kuntest legali u ekonomiku tagħha.

Permezz tat-tielet aggravju tagħhom, imqassam f’ħames partijiet, l-appellanti jsostnu li l-Qorti Ġenerali wettqet żbalji ta’ evalwazzjoni tal-provi:

— Il-Qorti Ġenerali ma tatx motivazzjoni suffiċjenti għad-dritt taż-żamma tal-kalkoli tal-ishma mis-suq li fuqhom il-Kummissjoni tibbaża biex tiddetermina l-istruttura tas-suq rilevanti;

— Il-Qorti Ġenerali żbaljat billi kkonkludiet li l-Kummissjoni ma kinitx obbligata li tippreċiża l-kontenut tad-diskussjonijiet li l-appellanti kellhom ma impriżi oħrajn, li jikkostitwixxu restrizzjoni tal-kompetizzjoni bl-oġġett;

— Il-Qorti Ġenerali żbaljat billi kkonkludiet li l-Kummissjoni kienet iddiskriviet b’mod ċar il-kontenut tad-diskussjonijiet li l-appellanti kellhom ma impriżi oħrajn, li għandhom jikkostitwixxu restrizzjoni tal-kompetizzjoni bl-oġġett;

— Il-Qorti Ġenerali naqset milli tindirizza l-argument tal-appellant li ċerti impjegati ma setgħux jiskambjaw informazzjoni kredibbli; u

— Il-Qorti Ġenerali żbaljat billi applikat il-kwalifika legali żbaljata tal-fatti meta kkonkludiet li d-diskussjonijiet imsemmija hawn fuq jikkostitwixxu restrizzjoni tal-kompetizzjoni bl-oġġett.

Permezz tar-raba’ aggravju tagħhom, imqassam f’żewġ partijiet, l-appellanti jsostnu li l-Qorti Ġenerali wettqet diversi żbalji fil-kalkolu tal-ammont tal-multa:

— Il-Qorti Ġenerali kkalkolat b’mod żbaljat l-ammont tal-multa fuq il-bażi tal-okkorrenzi ta’ bejgħ ta’ kumpanniji li għalihom ma nstab ebda ksur; u